# BARF na cestách: Ako zvládnuť stravovanie psa surovou stravou mimo domova bez stresu?

**Cestovanie so psom, ktorý je zvyknutý na BARF stravu, môže vyzerať ako výzva – najmä keď si predstavíte transport mrazeného mäsa, hľadanie vhodného ubytovania či strach z tráviacich problémov. Znamená to, že si musíte vybrať medzi dovolenku a barfovaním? Vôbec nie! Lucia Janigová – Orlíková, certifikovaná výživová poradkyňa a zakladateľka špecializovaného BARFDOG, prináša overené rady, ako zvládnuť stravu BARF aj na cestách – bezpečne, prakticky a bez kompromisov v kvalite výživy.**

Strava BARF (*Biologically Appropriate Raw Food*), teda biologicky vhodná surová potrava, si medzi chovateľmi psov získava čoraz väčšiu obľubu. Mnohí majitelia si pochvaľujú zlepšenie zdravia, lesklejšiu srsť, lepšiu kondíciu a celkovú vitalitu svojich štvornohých miláčikov. No akonáhle príde reč na cestovanie, pre mnohých je barfovanie zrazu výzvou. Ako prepravovať surové mäso? Čo robiť, ak nemáme k dispozícii mrazničku? A dá sa vôbec udržať barf strava pre psy aj stovky kilometrov od domova?

## Cestovanie a barf: Mýtus alebo zvládnuteľná realita?

*„Barf na cestách je veľmi démonizovaný,“* hovorí Lucia. *„Majitelia sa zbytočne obávajú, že sa to nedá zvládnuť bez mrazničky, že budú mať problémy s krvou, zápachom alebo hygienou. V skutočnosti je to jednoduchšie, než sa zdá – stačí vedieť, ako na to.“*

Jedným z najčastejších mýtov je, že mäso musí byť vždy hlboko zamrazené. Lucia to vyvracia: *„Na dovolenke, ktorá trvá týždeň až dva, nie je nutné striktne dodržiavať vyváženosť misky. Netýka sa to však šteniat alebo psov so špeciálnymi potrebami.“*

## Ako prepravovať mäso bez mrazničky?

Ak chcete na dovolenke zotrvať pri klasickom barfovaní, ideálne je prepravovať **celé kusy mäsa**, nie mleté alebo krájané, pretože sa rozmrazujú oveľa rýchlejšie. *„Použite mraziaci box a naplňte ho čo najviac. Čím je plnší, tým dlhšie udrží chlad,“* radí Lucia.

Doplnky ako ovocie či zelenina nie sú počas dovolenky nevyhnutné. *„Žiadny pes nezomrel na to, že dva týždne nemal ovocie. Mäso je základ – zelenina je v podstate len voda, vitamíny a vláknina,“* dodáva Lucia s úsmevom.

## Barf strava pre psy mimo domova: Čo ak barf nie je možný?

Nie vždy je možné dodržať barf stravu v jej klasickej podobe. V takom prípade je podľa Lucie najlepšou voľbou kvalitná konzerva. *„Odporúčam napríklad Terra Canis – zmena krmiva je s nimi dobre znášaná a nezažila som problémy s riedkou stolicou.“*

Lucia tiež upozorňuje, že **sušený barf neexistuje**. *„Všetko, čo prešlo tepelnou úpravou, už nie je barf. Je to len marketingový pojem. Mrazom sušené mäso môže byť riešenie na pár dní, no z dlhodobého hľadiska je veľmi drahé a nutrične chudobné. Prečo to robiť, keď existujú rozumnejšie možnosti?“*

## Dá sa BARF kombinovať s granulami?

Tu má Lucia jasné stanovisko: *„Nie som za kombináciu barf a granule. Ak na to pes nie je zvyknutý dlhodobo, môže to viesť k tráviacim problémom – hnačky, bolesti brucha. Veterinára na dovolenke asi nikto riešiť nechce.“*

Odporúča však kombináciu barf + kvalitná konzerva. A tip navyše: **začnite novú stravu testovať 2 – 3 dni pred odchodom**, aby ste sa vyhli nepríjemným prekvapeniam.

## Čo ak pes dostane hnačku?

Lucia má riešenie aj pre núdzové situácie: *„Odporúčam mať so sebou tzv. morovú polievku – ide o rozvarenú mrkvu, ktorá pomáha hydratovať a zastaviť hnačku. Dá sa kúpiť aj v konzerve. Ďalej majte po ruke enerozogel a gastro konzervu. Tieto veci nezaberú toľko miesta a môžu vám zachrániť dovolenku.“*

## Dôležité praktické tipy

* **Overte si dostupnosť barf predajní a mäsiarstiev** v cieľovej destinácii. Lucia má na svojom instagramovom profile [@barf.dog](https://www.instagram.com/barf.dog/) zoznam najnavštevovanejších krajín a miest s predajom barfu.
* **Na turistiku pribaľte doplnky** – napríklad bonbóny z ovčieho tuku či proteínové zmesi.
* **Pozor na experimenty!** Neponúkajte psovi na dovolenke chobotnice, mušle, zmrzlinu, gyros či kebab. Nezvyčajná strava je častým spúšťačom hnačky.

## Osobný tip od Lucie

*„Vždy záleží aj od typu dovolenky. Na aktívnu dovolenku do hôr vezmite psa so sebou. No ak ide o plážovú destináciu, kde riešite horúčavy, piesok, slanú vodu a obmedzenia – nechajte psa doma. Psy väčšinu dovolenky aj tak prespia. A nezabúdajme – najviac prípadov leishmaniózy, popálenín na labkách či úpalu sa vyskytuje práve pri plážových dovolenkách.“*

## Cestovanie a BARF? Dá sa to!

Či už plánujete víkendový výlet alebo dlhšiu dovolenku, nemusíte sa barfovania vzdávať. Vďaka odborným radám od Lucie zistíte, že **barf pre psa je možné zvládnuť aj mimo domova** – bezpečne, komfortne a bez stresu.

Ak si nie ste istí, ako barf prispôsobiť práve vášmu spôsobu cestovania, neváhajte Luciu kontaktovať! Na webe [barfdog.sk](https://www.barfdog.sk/) nájdete možnosť **konzultácií na diaľku** a ďalšie užitočné informácie. Pre skupiny ponúka aj **osobné semináre kdekoľvek na Slovensku**.

Prajeme vám krásne spoločné dobrodružstvá – a nech barfovanie funguje, nech ste kdekoľvek!